(2)

cuirtear an méid seo a leanas in ionad Airteagal 3: “Airteagal 3 1. Ní bheidh feidhm ag Airteagal 1 maidir le soláthar maoinithe, cúnaimh airgeadais ná cúnaimh theicniúil a bhaineann le gníomhaíochtaí míleata i ndáil le hearraí agus teicneolaíocht atá san áireamh i Liosta Comhchoiteann Míleata an Aontais Eorpaigh atá beartaithe le haghaidh na nithe seo a leanas, agus na nithe sin amháin: (a) tacaíocht do phearsanra na Náisiún Aontaithe, nó úsáid phearsanra na Náisiún Aontaithe, lena n-áirítear Misean Cúnaimh na Náisiún Aontaithe sa tSomáil (UNSOM); (b) tacaíocht do Mhisean Aistrithe an Aontais Afracaigh sa tSomáil (ATMIS) agus dá chomhpháirtithe straitéiseacha, nó úsáid ATMIS agus a chomhpháirtithe straitéiseacha, agus iad ag feidhmiú faoin leagan is déanaí de Choincheap Straitéiseach um Oibríochtaí an Aontais Afracaigh agus i gcomhar agus i gcomhordú le ATMIS; (c) tacaíocht d’oiliúint agus do ghníomhaíochtaí tacaíochta de chuid an Aontais Eorpaigh, na Tuirce, Ríocht Aontaithe na Breataine Móire agus Thuaisceart Éireann agus Stáit Aontaithe Mheiriceá, nó úsáid acu sin, chomh maith le tacaíocht d’aon fhórsa Stáit eile atá ag feidhmiú laistigh de Phlean Aistrithe na Somáile, nó a bhfuil comhaontú maidir le stádas fórsaí nó meabhrán tuisceana acu le Rialtas Cónaidhme na Somáile chun freastal ar chuspóirí Rún 2662 (2022) ó Chomhairle Slándála na Náisiún Aontaithe, nó úsáid na bhfórsaí sin, ar choinníoll go gcuireann siad an Coiste Smachtbhannaí ar an eolas faoi na comhaontuithe sin a thabhairt i gcrích. (d) forbairt institiúidí slándála agus póilíneachta na Somáile, ar an leibhéal áitiúil agus ar an leibhéal náisiúnta, chun slándáil a sholáthar do mhuintir na Somáile. 2. De mhaolú ar mhír 1, pointe (d), beidh soláthar maoinithe nó cúnaimh airgeadais nó cúnaimh theicniúil a bhaineann le gníomhaíochtaí míleata chun institiúidí slándála agus póilíneachta na Somáile a fhorbairt faoi réir an mhéid seo a leanas: (a) i ndáil leis na hearraí agus an teicneolaíocht atá san áireamh in Iarscríbhinn IV, gan cinneadh diúltach a fháil ón gCoiste Smachtbhannaí, laistigh de 5 lá oibre tar éis don Choiste fógra a fháil ón tSomáil nó ó Bhallstát nó ón eagraíocht idirnáisiúnta, réigiúnach nó fhoréigiúnach a thugann cúnamh; (b) i ndáil leis na hearraí agus an teicneolaíocht atá san áireamh in Iarscríbhinn V, réamhfhógra a thabhairt don Choiste Smachtbhannaí chun críocha faisnéise arna thíolcadh 5 lá oibre roimh ré ag an Somáil, na Ballstáit nó eagraíochtaí idirnáisiúnta, réigiúnacha agus foréigiúnacha a thugann cúnamh . 3. Áireofar an méid seo a leanas sna fógraí ón Aontas Eorpach nó ó na Ballstáit faoi mhír 2, pointí (a) agus (b) den Airteagal seo: (a) mionsonraí faoi mhonaróir agus soláthróir na n-armán agus an trealaimh mhíleata, lena n-áirítear sraithuimhreacha; (b) tuairisc ar na hairm agus ar an armlón lena n-áirítear cineál, cailibre agus cainníocht; (c) an dáta agus an áit seachadta atá beartaithe; agus (d) gach faisnéis ábhartha a bhaineann leis an aonad cinn scríbe atá beartaithe, nó leis an áit stórála atá beartaithe. 4. Déanfaidh an tAontas Eorpach nó an Ballstát soláthair atá ag seachadadh cúnaimh i bhfoirm maoinithe, cúnaimh airgeadais nó cúnaimh theicniúil i ndáil le hearraí agus teicneolaíocht atá san áireamh i Liosta Comhchoiteann Míleata an Aontais Eorpaigh, tráth nach déanaí ná 30 lá tar éis sheachadadh arm agus ábhair ghaolmhair de gach cineál, fógra iarsheachadta a chur faoi bhráid an Choiste Smachtbhannaí i bhfoirm dearbhú i scríbhinn maidir le comhlánú aon seachadta, lena n-áirítear na sraithuimhreacha le haghaidh na n-arm agus an ábhair ghaolmhair a seachadadh, faisnéis loingseoireachta, bille luchta, lastliostaí nó liostaí pacála agus an áit shonrach stórála. 5. Ní bheidh feidhm ag Airteagal 1 maidir leis na nithe seo a leanas: (a) díol, soláthar, aistriú nó onnmhairiú éadaí cosanta, lena n-áirítear seaicéid philéardhíonacha agus clogaid mhíleata a onnmhairíonn pearsanra na Náisiún Aontaithe, ionadaithe na meán agus oibrithe daonnúla agus forbartha agus pearsanra atá bainteach go sealadach chuig an tSomáil dá n-úsáid phearsanta amháin; (b) díol, soláthar, aistriú nó onnmhairiú trealaimh mhíleata neamh-mharfaigh a dhéanann BallStáit nó eagraíochtaí idirnáisiúnta, réigiúnacha nó foréigiúnacha, ar trealamh é atá beartaithe d’úsáid dhaonnúil nó chosantach amháin.”